P6_TA(2004)0016

Vojvodina: vähemuste tagakiusamine

Euroopa Parlamendi resolutsioon vähemuste tagakiusamise kohta Vojvodinas

Euroopa Parlament,

- võttes arvesse oma eelnevaid resolutsioone Serbia ja Montenegro ning Jugoslaavia kohta;

- võttes arvesse oma resolutsioone Kagu-Euroopa stabiliseerimis- ja assotsieerimisprotsessi käsitlevate Euroopa Komisjoni aastaaruannete kohta 7. novembrist 2002 [1] ja 20. novembrist 2003 [2];

- võttes arvesse kodukorra artikli 115 lõiget 5;

A. võttes arvesse ELi pingutusi demokratiseerimise ning inim- ja vähemuste õigustest kinnipidamise edendamisel Serbia Vabariigis ning Serbia ja Montenegro liitriigis;

B. võttes arvesse viimastel kuudel Vojvodinas korduvalt aset leidnud vähemuste ja eriti ungari vähemuse tagakiusamist;

C. olles teadlik asjaolust, et on uusi tõendeid mitmes Vojvodina provintsi linnas ungari rahvusest Serbia kodanike vastu jätkuvalt toime pandavast vägivallast nagu näiteks hauakivide rüvetamine mitmes linnas, ungarivastase grafiti kiire levik, Ungari Vabariigi riigilipu põletamine, ungari vähemust esindava linnapea füüsiline ründamine politsei poolt;

D. märkides, et kuigi neid juhtumeid saab pidada lokaalseteks ja isoleerituteks, on oht, et need võivad laieneda teistesse piirkondadesse;

E. arvestades, et poolteist aastat pole Serbia kesk- ja kohalikud võimud suutnud tagada peamisi inimõigusi, sealhulgas rahvusvähemuste ja vähemusrahvuste inimõigusi, ning võtta vastutusele inimõiguste rikkujaid;

F. tundes tõsist muret asjaolu pärast, et Serbia võimud sulgevad enamasti vägivalla ees silmad, käsitades seda sageli vandalismina ja keeldudes tunnistamast rahvuslikke ja usulisi motiive;

G. arvestades, et EL ja selle liikmesriigid on järjekindlalt kutsunud üles austama põhiväärtusi ja vähemuste õigusi kogu piirkonnas;

H. olles teadlik Belgradi võimude hiljutistest sammudest selle tõsise olukorraga tegelemisel ning oodates neilt konkreetsemaid meetmeid;

1. väljendab sügavat muret inimõiguste korduva rikkumise üle Vojvodina provintsis;

2. kutsub Serbia Vabariigi ning Serbia ja Montenegro liitriigi võime üles tunnistama neid vägivallategusid kriminaalkuritegudeks vastavalt kehtivatele õigusaktidele ning rõhutab viivitamatute ja tõhusate meetmete võtmise tähtsust, et sarnased juhtumid ei jääks vastuabinõudeta ning nende toimumise vältimiseks tulevikus;

3. tuletab Serbia Vabariigi ning Serbia ja Montenegro liitriigi valitsustele meelde, et vabaduse, demokraatia, inim- ja vähemuste õiguste ning põhivabaduste austamise ja õigusriigi põhimõtete järgimine on stabiliseerimis- ja assotsieerimisprotsessi üks põhiprintsiipidest ning hädavajalik eeldus tulevasteks suheteks ELiga, sealhulgas korralikeks suheteks kõigi oma naabritega;

4. kutsub Vojvodina piirkondlikku rahvasaadikute kogu üles kiiresti tegelema nende küsimustega ja looma poliitilist õhkkonda, mis aitab kaasa kõikide kodanike murede ja taotlustega tegelemisele ning piirkonnas turvalisuse ja õigusriigi põhimõtete järgimise tagamisele;

5. kutsub esimeeste konverentsi üles volitama oma delegatsiooni Albaania, Bosnia-Hertsegoviina ning Serbia ja Montenegroga (k.a Kosovo) suhtlemiseks saatma provintsi missiooni faktide kogumiseks ning teavitama seoses edasiste meetmete võtmisega välisasjade komisjoni ja selle inimõiguste alakomisjoni;

6. kutsub nõukogu ja Euroopa Komisjoni üles samuti teraselt jälgima arenguid Vojvodinas ning kasutama ELi mõjutusvahendeid, et tõstatada see küsimus kõikide Serbia Vabariigi ning Serbia ja Montenegro liitriigi võimudega;

7. teeb oma presidendile ülesandeks edastada käesolev resolutsioon Serbia Vabariigi ning Serbia ja Montenegro liitriigi valitsustele ja parlamentidele, Vojvodina provintsi võimudele, Kagu-Euroopa stabiilsuspakti erikoordinaatorile ning OSCEle.

[1] ELT C 16 E, 22.1.2004, lk 98.

[2] ELT C 87 E, 7.4.2004, lk 521.

--------------------------------------------------